b"\n_START_ARTICLE_\nMajjhimanikaya\n_START_PARAGRAPH_\nMajjhimanikaya er en buddhistisk religi\xc3\xb8s tekstsamling. Det er den andre av fem samlinger (nikaya) innenfor Sutta pitaka, som er en av \xc2\xabde tre kurvene\xc2\xbb i Tripitaka, Theravadabuddhismens kanon. Sutta pitaka er den av de tre kurvene som inneholder l\xc3\xa6reutsagn fra Buddha om buddhismens innhold._NEWLINE_Teksten best\xc3\xa5r av 152 \xc2\xabsutta\xc2\xbb'er (sutra), hovedsakelige dialoger mellom Buddha og hans disipler. Av disse suttaene kan nevnes den niende, Sammaditthi Sutta, om \xc2\xabFullkommen forst\xc3\xa5else\xc2\xbb (et begrep fra den \xc3\xa5ttedelte veien; den tiende Satipatthana Sutta om meditasjon og rensing av sinnet; den 72., aggi-Vacchagotta Sutta, hvor nirvana sammenlignes med en ild; og den 118., Anapanasati Sutta, om pusteteknikk under meditasjon._NEWLINE_Utdrag fra teksten er oversatt til norsk og utgitt i samlingen Buddhas fortellinger, 2001 og i boken Oppmerksomhetstrening, kjernen i buddhistisk meditasjon av Nyanaponika Thera (Solum forlag, 1988)."